《六歌 五溪深》
清代·方殿元

五溪深，鱼鳖网尽伤人心。伏波昔下槃瓠国，矍铄悲歌夜吹笛。

十万征人未尽归，千年流水声凄恻。今时鼠窃是何意，幽谷深山盗名字。

东南盗贼应声气，将帅旌旄横满地。官军三载住长沙，万马齐驱非地利。

壁垒坚营休士卒，食尽锋摧待其毙。巴陵南畔最卑湿，瘴雨岚风四时急。

画角吹残刁斗断，征人相抱旌竿泣。南天杀气操生死，雁飞未到衡阳止。

欲寄音书一问家，家过衡阳几千里。

作者简介：清广东番禺人，字蒙章，号九谷。康熙三年进士，历任山东郯城、江苏江宁知县。去官后携二子侨寓苏州，父子皆有诗名。有《九谷集》。